Gagnrýnir samkrull lóðasölu og byggingar Kristinn Haukur Guðnason skrifar 23. nóvember 2019 08:45 Íbúabyggð mun rísa við Haukasvæðið á Ásvöllum . Fréttablaðið / Stefán Ef tillögur starfshóps ná fram að ganga munu eitt hundrað íbúðir verða byggðar á landi íþróttafélagsins Hauka og félagið fá knatthús í staðinn . Hefur þetta samkrull vakið gagnrýni í bæjarstjórn Hafnarfjarðar . „ Við gerum okkur grein fyrir því að það er þörf fyrir stækkandi byggð . En samkvæmt þessu á að taka fé sem verður til af lóðasölu og eyrnamerkja það uppbyggingu á knatthúsi . Það eru ekki öll íþróttafélög í þeirri stöðu að geta gert þetta og þetta er allt saman bæjarland , “ segir Adda María Jóhannsdóttir , oddviti Samfylkingarinnar í bæjarstjórn . „ Ef pólitíkin ætlar að byggja knatthús , þá á að taka ákvörðun um það á eigin forsendum . “ Bæjarráð skipaði starfshópinn í ágúst árið 2018 eftir viljayfirlýsingu fyrr á árinu . Var hans hlutverk að fjalla um gerð og hönnun knatthússins . Deilur um knatthúsin og fjármögnun þeirra voru miklar í fyrra . Vildi minnihlutinn meina að meirihlutinn hefði keyrt ákvörðun um tvö knatthús , handa FH og Haukum , í gegn í miðjum sumarleyfum og dró lögmætið í efa . Adda María Jóhannsdóttir Haukar hafa lengi kvartað yfir því að mun meira fjármagn hafi verið sett í uppbyggingu í Kaplakrika en á Ásvöllum . Adda segir að allir séu meðvitaðir um að Hauka skorti aðstöðu . „ Vissulega finnst manni vel í lagt að byggja tvö knatthús í bænum á stuttum tíma . Því miður er bærinn ekkert allt of vel staddur fjárhagslega til þess að fara í svona mikla uppbyggingu á stuttum tíma . Samkvæmt fjárhagsáætlun er ekkert fé áætlað í þetta á næsta ári , heldur í fyrsta lagi 2021 , “ segir hún . Samkvæmt skýrslu starfshópsins er lauslega reiknað með 400 til 600 milljóna króna tekjum af lóðasölu í nágrenni Ásvalla og að salan hefjist á fyrri hluta næsta árs . Þá er einnig gert ráð fyrir að 180 milljóna króna tekjur verði af íbúðunum á hverju ári , í formi útsvars og fasteignagjalda . Þá gagnrýnir Adda einnig að ekki sé til neitt mat á áhrifum uppbyggingarinnar á þessum stað , hversu mörgum börnum megi reikna með og svo framvegis . „ Hraunvallaskóli er einn stærsti grunnskóli landsins , og er mjög þétt setinn , sem og leikskólarnir þarna í kring . Við viljum sjá mælingar á því hvaða áhrif þetta hefur á skólahverfið og umferð , “ segir hún .